UZNESENIE VÝBORU 
PRE MIMOVLÁDNE NEZISKOVÉ ORGANIZÁCIE 

č. 1
z 1. decembra 2011
	
k výzve neziskových organizácií k mechanizmu asignácie 2% dane
Výbor pre mimovládne neziskové organizácie 
A.	schválil zásadné stanovisko,
A.1.	ktorým podporil Výzvu neziskových organizácií k ekonomickej situácii 
v mechanizme 2% dane. 

Príloha 1: 
Výzva neziskových organizácií k ekonomickej situácii v mechanizme 2% dane.
Platformy neziskových organizácií v súlade s platným Uznesením Rady vlády z roku 2009 zhodnotili ekonomický dopad zmien v mechanizme 2% dane od právnických osôb, ktorý bol prijatý v roku 2009. Ekonomický stav a ekonomické prognózy vedú neziskový sektor k jednoznačnému odporučeniu zachovať súčasný právny stav platný pre roky 2010, 2011 ako definitívne riešenie právnej úpravy asignačného mechanizmu 2 percentnej dane.
V súlade s touto skutočnosťou žiadame ministra financií, aby :
a) vyhovel žiadosti neziskových organizácií a zapracoval túto výzvu do novely zákona 
o dani z príjmov v rámci schvaľovania zákona o štátnom rozpočte,
b) prijal zástupcov neziskových organizácií ohľadom aktuálneho riešenia viaczdrojového financovania organizácií neziskového sektora
a súčasne žiadame splnomocnenca vlády pre občiansku spoločnosť, aby pokračoval v rokovaniach s ministerstvom financií ohľadom stabilizácie finančných zdrojov pre neziskový sektor.
K vyššie uvedenému rozhodnutiu dospeli neziskové organizácie z nasledovných dôvodov:
Z aktuálne získaných údajov poukazujeme na znižujúci sa objem financií, ktorý sa prostredníctvom nového asignačného mechanizmu dostáva od právnických osôb do mimovládnych organizácií, inštitúcií pôsobiacich s verejne prospešným presahom. Konkrétne z 37,5 mil. EUR v roku 2009 sa podiel zo zaplatenej dane znížil na 23,5 mil. EUR, ktoré do systému prišli do konca augusta 2011. Rovnako vidíme aj pokles počtu právnických osôb, ktoré daný mechanizmus využívajú, konkrétne z 30 tis. poukazujúcich subjektov v r.2009 je iba 25,7 tis. subjektov v roku 2011 (údaj platný do augusta 2011). Z 25,7 tis. poukazovateľov dar z vlastného zisku poskytlo iba 2,4 tis. subjektov. V prípade, ak by sa naplnil zákon o postupnej znižovaní percenta asignovanej dane právnických osôb, do systému by sa v budúcom roku dostalo o 6,5 mil. EUR menej. Keďže motivácia pre subjekty, ktoré dnes darovali z vlastného zisku po zdanení bude nižšia, bude aj výnosnosť a príjem pre neziskové organizácie oveľa nižší. Aj keď vieme, že sa to síce týka nižšieho počtu poskytovateľov - právnických osôb, títo však poskytli takmer polovicu všetkých zdrojov poukázaných PO.
Neodvažujeme sa ani len odhadnúť výpadok asignovanej sumy zapríčinený poklesom ekonomického rastu, znížením príjmov ŠR z dane z príjmov právnických osôb a predpokladaných nových daňových stimulov pre vybrané významné právnické subjekty.
Nové mechanizmy nepriamej podpory štátu pre MVO, inštitúcie pôsobiace s verejne prospešným presahom, taktiež nepriniesli doteraz želateľné efekty. 
Navyše očakávame negatívny dopad ekonomickej krízy na našu spoločnosť, našich občanov a s tým spojené nároky na sociálnu sieť. Neoddeliteľnou súčasťou tejto siete sú mimovládne neziskové organizácie pôsobiace s verejne prospešným presahom, ktoré svoje služby poskytujú efektívnejšie, inovatívnejšie a tam, kde nedosahuje štát a samospráva.
Bratislava 18.11.2011
Ekofórum
Fórum Donorov
Fórum kresťanských inštitúcií
Platforma dobrovoľníckych centier a organizácií
Národná rada občanov so zdravotným postihnutím v SR
Rada mládeže Slovenska
Asociácia komunitných nadácií Slovenska
Sociofórum 
Združenie na pomoc ľuďom s mentálnym postihnutím
Slovenské centrum fundraisingu
Asociácia telovýchovných jednôt a klubov Slovenskej republiky
Platforma horských a ostatných záchranných systémov SR
Pripravuje sa oficiálny text listu pre MF SR, ktorý  vyzve Ministra financií SR k zastaveniu poklesu 2% dane a jej ukotveniu na terajších číslach priamo na najbližšej schôdzi NR SR.